stanford-oval/wikipedia huggingface dataset:
Rantarosvo

Rantarosvo-patsas sijaitsee Vaalan Neittävällä Nuojuankoskentien varrella n. 5,6 km rautatiestä. Patsas on paikallisten maanomistajien lokakuussa 1990 pystyttämä, kekrinä yleisötapahtumassa paljastettu taideteos tarkoitettuna mielenilmaukseksi ja protestiksi pääministeri Harri Holkerin hallituksen rantojensuojeluohjelmaesitystä vastaan.
Maanomistajat kokivat rantojensuojeluohjelmaesityksen loukkaavan talonpoikaista vapautta itse päättää perustuslain suojaamasta omistusoikeudesta,  mikä tarkoittaa omistajan oikeutta yksin käyttäää ja määrätä esineestä muut poissulkevasti.
Maatalouden harjoittajalle metsä ja rantamaa toimivat rahoituslähteenä, joten on luonnollinen intressi  säilyttää vakuus- ja maisema-arvot, metsän tuottokyky ja muut varallisuusarvot ilman ulkopuolista holhousta. Isännät kokivat, että hanke oli sosialisointia, jota ajettiin toisissa nimissä.
Teos on kierrätystavararasta edustaen transuralista tyyliä ja symbolitiikaltaan asian ydintä, jossa kookas turpea peikko korvat höröllään valppaana ja huolestuneena tähystää yksityisesti omistetulle Pikku-Salmisen järvelle.
Peikolla on silinterihattu ja pääministeri Holkeria mukaillen kesäparta, kädessä kahvikuppi kuten hänen tokaisussaan "Minä juon nyt kahvia", ja toisessa silakan ruoto hänen kehotuksestaan "Eläkeläiset, syökää silakkaa."
Manifesti onnistui niin hyvin, että hallituksen 20.12.1990 sopimassa ohjelman sisällössä ei ollut peikon valvomaa rantuetta. Tästä hyvästä sitä kutsutaan jopa suojeluspyhäksi ym. arvostavin ja kunnioittavin nimin, ja paikkaa kutsutaan hiideksi.
Patsas on niin suosittu käyntikohde, että tielaitos on tehnyt tiehen leventymän parkkipaikaksi.
Eurovision laulukilpailu 2013
Tapahtumapaikka

Ehdolla olleiden kaupunkien sijainnit
SVT tiedotti 8. heinäkuuta 2012, että Malmössä sijaitseva Malmö Arena on valittu vuoden 2013 kilpailun areenaksi. Tämä on viides kerta, kun Ruotsi ja toinen kerta, kun Malmö isännöi Eurovision laulukilpailua. Aikaisemmat Ruotsissa järjestetyt kilpailut olivat vuosina 1975, 1985, 1992 ja 2000. Näistä kilpailu järjestettiin Malmössä vuonna 1992.
Tapahtumapaikka > Valintavaihe

Ruotsin voitettua vuoden 2012 kilpailun SVT:n toimitusjohtaja Eva Hamilton kertoi tiedotusvälineille, että vuoden 2013 kilpailun tapahtumapaikaksi on harkinnassa joko Tukholma, Göteborg tai Malmö. Kun kisat edellisen kerran järjestettiin Ruotsissa, käytössä oli Globen-areena. Vuonna 2013 se oli kuitenkin varattu jääkiekon MM-kilpailulle, eikä sitä voitu käyttää Eurovision laulukilpailun järjestämiseen valittuina päivinä.
Expressen-lehden mukaan yksi mahdollisuus olisi ollut järjestää kilpailu kolmessa eri paikassa – semifinaalit Göteborgissa ja Malmössä ja finaali Tukholmassa. SVT kuitenkin hylkäsi tämän mahdollisuuden, sillä televisioväen, katsojien ja osallistujien siirtäminen paikkojen välillä olisi tuottanut ongelmia. Tämän vuoksi tiedotettiin, että koko tapahtuma järjestetään vain yhdessä kaupungissa.
Kesäkuun 20. päivänä 2012 tiedotettiin, että kilpailua ei voida järjestää Göteborgissa, koska siellä on Göteborg Horse Show -hevoskilpailu huhtikuun loppupuolella. Lisäksi oli epävarmuutta hotellihuoneiden saatavuudesta, koska alueella järjestetään samaan aikaan muitakin tapahtumia.
SVT oli kertonut, että kilpailun areena oli edellisiin vuosiin verrattuna pienempi, koska yleisön kokemaa elämystä haluttiin parantaa. Tämän takia areenaksi valittiin Malmö Arena. Eurovision laulukilpailun vastaava tuottaja Martin Österdahl Malmössä kertoi Ruotsin lehdistölle, että hän ei pitänyt siitä, että Eurovision laulukilpailuja oli järjestetty isoilla areenoilla viime vuosina. Hänen mielestään isompi areena ei tehnyt Euroviisuja paremmaksi. Hän ja SVT haluavat, että Eurovision laulukilpailu vuonna 2013 on persoonallisempi. He myös halusivat tuoda "Eurovision-kokemuksen uudelle tasolle". SVT ja Österdahl huomauttavat myös EBUn toiveesta, että Eurovision laulukilpailua pienennettäisiin vuonna 2013, koska rahalliset kulut ovat jo niin suuria. SVT kuitenkin teki itsenäisesti vuoden 2013 kilpailua koskevat päätökset.
Seuraavat kaupungit olivat ehdolla, ja ne olivat alustavasti varanneet hotellihuoneita ja areenoita Eurovision laulukilpailua varten. 8. heinäkuuta 2012 kerrottiin, että Malmö Arena on valittu kilpailupaikaksi.
Malmö Arena on Ruotsin neljänneksi suurin sisäareena Tukholmassa sijaitsevien Friends Arenan, Tele2 Arenan ja Globenin jälkeen.
| Kaupunki | Areena | Muuta |
| --- | --- | --- |
| Tukholma (Solna) | Friends Arena | Valmistui lokakuussa 2012; Melodifestivalenin finaali järjestettiin maaliskuussa 2013. |
| Malmö | Malmö Arena | Areenaa on käytetty Melodifestivalenin semifinaaleihin viimeisimpien neljän vuoden aikana. |
| Göteborg | Scandinavium | Areenalla järjestettiin Eurovision laulukilpailu 1985. |
| Göteborg | Svenska Mässan | Vetäytyi 20. kesäkuuta 2012. |
Formaatti

Puhelin- ja raatiäänten tuloksiin tehtiin muutoksia vuoden 2013 säännöissä. Jokaisen jäsenen kunkin maan raadista täytyi arvioida kaikki kappaleet, oman maansa kappaletta lukuun ottamatta. Jokaisen jäsenen äänestystulokset yhdistettiin maaraadin tuloksiin, ja näin saatiin sijoittuminen viimeisestä ensimmäiseen. Samoin myös puhelin- ja tekstiviestiäänet käsiteltiin kokonaisena sijoituksena, ottaen huomioon kaikki sijat pelkän kymmenen kärjen sijasta. Raatien tulokset yhdistettiin puhelinäänestyksen tuloksiin. Kappale, joka sijoittui parhaiten, sai 12 pistettä ja huonoiten sijoittunut yhden pisteen.
Kilpailun viralliset yhteistyökumppanit olivat ruotsalainen teleoperaattori TeliaSonera ja saksalainen kosmetiikkayritys Schwarzkopf. Lisäksi meikkiyhtiö IsaDora, päivittäistavaraketju ICA ja Tetra Pak olivat kilpailun yhteistyökumppaneita.
Sarah Dawn Finer esitteli molemmissa semifinaaleissa sekä finaalissa Ruotsia Lynda Woodruff -hahmona. "Lynda" kertoi Ruotsin äänet viime vuoden kilpailussa Bakussa. 28. huhtikuuta tiedotettiin, että jalkapalloilija Zlatan Ibrahimović tulisi olemaan osa finaalin avajaisnumeroa. Hän toivotti vieraat tervetulleeksi kotikaupunkiinsa Malmöhön etukäteen nauhoitetun videoviestin muodossa. Ruotsin vuoden 2011 edustaja Eric Saade toimi lämpiön isäntänä finaalissa.
Formaatti > Semifinaaleihin jako

Maiden jakaminen semifinaaleihin järjestettiin 17. tammikuuta 2013 Malmö City Hallilla. Koska Malmö on maantieteellisesti lähellä sekä Tanskaa että Norjaa, ne päätettiin sijoittaa eri semifinaaleihin, jotta molemmista maista tuleville vierailijoille riittäisi lippuja. EBU suoritti arvonnan, jonka seurauksena Tanska esiintyi ensimmäisessä semifinaalissa ja Norja toisessa semifinaalissa. Israel pyysi saada esiintyä toisessa semifinaalissa, sillä sen kansallispäivä olisi ollut päällekkäin ensimmäisen semifinaalin kanssa. Edellisvuosien tapaan jäljelle jääneet maat automaattisia finaalimaita (Ranska, Saksa, Italia, Espanja, Ruotsi ja Iso-Britannia) lukuun ottamatta jaettiin lisäjännityksen luomiseksi edellisten yhdeksän vuoden äänestystapojensa mukaisesti ryhmiin.
Ryhmiinjaon suoritti puhelinäänestyskumppani Digame seuraavasti:
| Ryhmä 1 | Ryhmä 2 | Ryhmä 3 | Ryhmä 4 | Ryhmä 5 |
| --- | --- | --- | --- | --- |
|   Albania   Kroatia   Makedonia   Montenegro   Serbia   Sveitsi |   Viro   Suomi   Islanti   Irlanti   Latvia   Liettua |   Armenia   Azerbaidžan   Valko-Venäjä   Georgia   Venäjä   Ukraina |   Belgia   Bulgaria   Kypros   Kreikka   Malta   Alankomaat |   Itävalta   Unkari   Moldova   Romania   San Marino   Slovenia |
Formaatti > Esiintymisjärjestys

Aiemmista vuosista poiketen esiintymisjärjestystä ei määritetty arpomalla, vaan sen päättivät ohjelman tuottajat. Uuden käytännön tavoitteena on tehdä kilpailusta jännittävämpi ja varmistaa, että kaikilla kilpailijoilla on tasavertainen esiintymismahdollisuus eivätkä liian samankaltaiset esitykset jätä toisiaan varjoonsa. Päätös sai aikaan vaihtelevia reaktioita fanien ja televisioyhtiöiden keskuudessa.
Esiintymisjärjestys julkaistiin 28. maaliskuuta 2013. Finaalin esiintymisjärjestys määritettiin 17. toukokuuta 2013.
Formaatti > Graafinen design

Kilpailun visuaalisesta ulkoasusta vastasi göteborgilaistaustainen yritys Happy F&B. Yritys paljasti 17. tammikuuta 2013 vuoden 2013 kilpailun designin sekä tunnuslauseen ”We Are One” (suom. Olemme yhtä). 19. helmikuuta 2013 SVT vahvisti, että edellisvuosista poiketen ”postikorttivideot” tulevat sisältämään artistiesittelyn kappale-esittelyn sijaan. Tämän tarkoituksena oli antaa katsojalle persoonallinen kuvaus artistista. Perinteisesti postikortit olivat sisältäneet kuvaa isäntäkaupungista tai -maasta, mutta vuonna 2013 asia muuttui.
Formaatti > Isäntämaan toimittaja

11. heinäkuuta 2012 ruotsalaisen tuotantoryhmän ja ohjelman tuottaja Christer Björkman kehotti, etteivät fanit ostaisi lippuja, jotka ovat jo nyt liikkeellä, vaan odottaisivat lipunmyynnin alkua virallisilta Eurovision-lipunmyyntikanavilta. Björkman sanoi, että kuluu vielä kauan aikaa ennen kuin viralliset liput julkaistaan, sillä istumapaikka- ja lavasuunnitelmat ovat vielä kesken. Björkman myös vakuutti, että majoitusvaihtoehtoja tulee olemaan riittävästi Malmöhön kilpailun vuoksi matkustaville ihmisille ja että organisaatio on varannut suuren määrän hotellihuoneita muun muassa eri maiden delegaatioille. Osa näistä saatetaan myöhemmin luovuttaa yleisesti varattavaksi. SVT tiedotti virallisesta lipunmyynnin aloituksesta 21. marraskuuta.
17. lokakuuta 2012 kilpailun vastaava tuottaja Martin Österdahl kertoi ruotsalaiselle Dagens Nyheter -lehdelle, että SVT suunnittelee vuoden 2013 kilpailussa olevan vain yksi juontaja, toisin kuin edellisten vuosien kilpailuissa, joissa jokaisessa on ollut jopa kolme eri juontajaa. Vain yhtä juontajaa käytettiin viimeksi vuonna 1995, jolloin ohjelman juonsi Mary Kennedy. 28. tammikuuta ilmoitettiin, että kisan juontaa yksin Petra Mede.
Kiistanaiheet > Azerbaidžan

Ennen kilpailun finaalia liettualainen media ilmoitti, että YouTubessa leviää video, jossa vaikuttaa siltä, että Azerbaidžan yrittää lahjoa Liettuaa antamaan puhelinääniä. Liettua antoikin Azerbaidžanille enimmäismäärän, 12 pistettä. Opiskelijat sanoivat, että heitä lähestyneet miehet tarjosivat 20 euroa saman ehdokkaan äänestämisestä useaan kertaan. Heidän tavoitteensa oli muodostaa 10 hengen ryhmiä äänestämään Azerbaidžania. Kyseisille henkilöille annettiin SIM-kortteja, joiden avulla he voisivat äänestää enimmäismäärän kertoja 15 minuutin sisällä. Videossa käydyn vuoropuhelun mukaan samanlaista aktiviteettia oli käynnissä yhteensä 15:ssä maassa, muun muassa Latviassa, Virossa, Valko-Venäjällä, Ukrainassa, Kroatiassa ja Sveitsissä.
Vastauksena EBU:n virallisella verkkosivustolla eurovision.tv:ssä julkaistiin uutisartikkeli, jossa lainattiin vastaavaa johtajaa Jon Ola Sandia, ja hänen mukaansa tulos oli "reilu ja läpinäkyvä". Hän ilmoitti "Katsomme tätä tapausta, mutta mitään ei ole vielä vahvistettu näiden videoiden suhteen ja niiden yhteyksistä Azerbaidžanin delegaatioon." Hän lisäsi, että vuodesta 1998 saakka, kun hän aloitti tehtävässään kilpailussa, "joka vuosi on ollut huhuja äänestysväärinkäytöksiin liittyviä epäilyjä."
Epäselvyyksien olemassaolo vahvistettiin tammikuussa 2014, mutta syyllisiä ei ole saatu selville. Jatkossa kuitenkin asianomaisen maan televisioyhtiö on vastuussa ettei väärinkäytöksiä tapahdu, ja seurauksena on kolmen vuoden osallistumiskielto, mikäli sellaista paljastuu.
Kiistanaiheet > Suomen esityksen naistenvälinen suudelma

Suomen kappaleen, "Marry Me:n", esitys aiheutti kiistaa joissakin kilpailua esittävissä sosiaalisesti konservatiivisissa maissa. Esityksessä naislaulaja Krista Siegfrids suuteli yhtä naispuolisista taustalaulajistaan, mikä nimettiin laajalti tiedotusvälineissä Eurovision laulukilpailun ensimmäiseksi "lesbosuudelmaksi". Turkkilaiset ja kreikkalaiset tiedotusvälineet reagoivat negatiivisesti Siegfridsin esitykseen. Turkin Euroviisujen toimittaja TRT, joka oli aiemmin vetäytynyt vuoden 2013 kilpailusta, tiedotti, että he lähettäisivät kilpailun tästä huolimatta, mutta päätös pyörrettiin viime hetkellä, eikä kilpailua näytetty. Useat tiedotusvälineet yhdistivät päätöksen suudelmaan Suomen esityksessä, vaikka TRT ilmoitti, että syy oli kilpailun pienet katsojaluvut.
Osallistujat

21. joulukuuta 2012 vahvistettiin, että Eurovision laulukilpailuun 2013 osallistuu 39 maata. Armenia (jota edusti kilpailussa edellisen kerran Emmy kappaleellaan Boom Boom vuonna 2011) vahvisti, että se on palaamassa kilpailuun vuoden tauon jälkeen.
Osallistujat > Palanneet artistit

Valentina Monetta edusti San Marinoa, nyt toista kertaa peräkkäin. Bulgarialaiset Elitsa Todorova ja Stojan Jankulov palasivat duona, viimeksi he esiintyivät vuoden 2007 kilpailussa Helsingissä. Nevena Božović edusti Serbiaa ryhmässä Moje 3, ja hän oli ensimmäinen Eurovision laulukilpailussa kilpaileva, joka on kilpaillut aiemmin Lasten Eurovision laulukilpailussa, jossa hän tuli kolmanneksi vuonna 2007. Bledar Sejko, joka edusti Albaniaa oli kitaristina Albanian esityksessä vuonna 2011. Gor Sujyan, joka edusti Armeniaa, oli taustalaulajana Armenian esityksessä vuonna 2010. Moldovaa edustanut Aliona Moon oli taustalaulajana Moldovan esityksessä vuonna 2012. Lisäksi Pasha Parfeny, joka edusti Moldovaa vuonna 2012, on Moldovan kappaleen säveltäjä. Viron taustalaulajat olivat osa Soul Militia -ryhmää, joka voitti kilpailun vuonna 2001 yhdessä Dave Bentonin ja Tanel Padarin kanssa.
Osallistujat > Semifinaali 1

Tässä semifinaalissa äänestivät Italia, Ruotsi ja Iso-Britannia. 10 kappaletta jatkoi finaaliin.
| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Itävalta | Natália Kelly | "Shine" | "Loiste" | 14 | 28 |
| 02 |  Viro | Birgit Õigemeel | "Et uus saaks alguse" | "Jotta uusi saisi alun" | 10 | 52 |
| 03 |  Slovenia | Hannah | "Straight Into Love" | "Suoraan rakkauteen" | 16 | 8 |
| 04 |  Kroatia | Klapa s Mora | "Mižerja" | "Kurjuus" | 13 | 38 |
| 05 |  Tanska | Emmelie de Forest | "Only Teardrops" | "Vain kyyneleitä" | 1 | 167 |
| 06 |  Venäjä | Dina Garipova | "What If" | "Entä jos" | 2 | 156 |
| 07 |  Ukraina | Zlata Ognevitš | "Gravity" | "Painovoima" | 3 | 140 |
| 08 |  Alankomaat | Anouk | "Birds" | "Linnut" | 6 | 75 |
| 09 |  Montenegro | Who See feat. Nina Žižić | "Igranka" | "Tanssi" | 12 | 41 |
| 10 |  Liettua | Andrius Pojavis | "Something" | "Jotain" | 9 | 53 |
| 11 |  Valko-Venäjä | Alyona Lanskaja | "Solayoh" | – | 7 | 64 |
| 12 |  Moldova | Aliona Moon | "O mie" | "Tuhat" | 4 | 95 |
| 13 |  Irlanti | Ryan Dolan | "Only Love Survives" | "Vain rakkaus selviää" | 8 | 54 |
| 14 |  Kypros | Despina Olympiou | "An me thimase" | "Jos muistat minut" | 15 | 11 |
| 15 |  Belgia | Roberto Bellarosa | "Love Kills" | "Rakkaus tappaa" | 5 | 75 |
| 16 |  Serbia | Moje 3 | "Ljubav je svuda" | "Rakkaus on kaikkialla" | 11 | 46 |
Osallistujat > Semifinaali 2

Tässä semifinaalissa äänestivät Saksa, Ranska ja Espanja. 10 kappaletta jatkoi finaaliin.
| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Latvia | PeR | "Here We Go" | "Tässä me menemme" | 17 | 13 |
| 02 |  San Marino | Valentina Monetta | "Crisalide (Vola)" | "Kotelo (Lennä)" | 11 | 47 |
| 03 |  Makedonia | Esma & Lozano | "Pred da se razdeni" | "Ennen aamunkoittoa" | 16 | 28 |
| 04 |  Azerbaidžan | Farid Mammadov | "Hold Me" | "Pitele minua" | 1 | 139 |
| 05 |  Suomi | Krista Siegfrids | "Marry Me" | "Nai minut" | 9 | 64 |
| 06 |  Malta | Gianluca | "Tomorrow" | "Huominen" | 4 | 118 |
| 07 |  Bulgaria | Elitsa & Stojan | "Samo šampioni" | "Vain mestarit" | 12 | 45 |
| 08 |  Islanti | Eythor Ingi | "Ég á líf" | "Minulla on elämä" | 6 | 72 |
| 09 |  Kreikka | Koza Mostra & Agathonas Iakovidis | "Alcohol Is Free" | "Alkoholi on ilmaista" | 2 | 121 |
| 10 |  Israel | Moran Mazor | "Rak bishvilo" | "Vain hänen vuokseen" | 14 | 40 |
| 11 |  Armenia | Dorians | "Lonely Planet" | "Yksinäinen planeetta" | 7 | 69 |
| 12 |  Unkari | ByeAlex | "Kedvesem" | "Kultani" | 8 | 66 |
| 13 |  Norja | Margaret Berger | "I Feed You My Love" | "Syötän sinulle rakkauttani" | 3 | 120 |
| 14 |  Albania | Adrian Lulgjuraj & Bledar Sejko | "Identitet" | "Identiteetti" | 15 | 31 |
| 15 |  Georgia | Nodi Tatišvili & Sophie Gelovani | "Waterfall" | "Vesiputous" | 10 | 63 |
| 16 |  Sveitsi | Takasa | "You and Me" | "Sinä ja minä" | 13 | 41 |
| 17 |  Romania | Cezar | "It's My Life" | "Se on minun elämäni" | 5 | 83 |
Osallistujat > Finaali

| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Ranska | Amandine Bourgeois | "L'enfer et moi" | "Helvetti ja minä" | 23 | 14 |
| 02 |  Liettua | Andrius Pojavis | "Something" | "Jotain" | 22 | 17 |
| 03 |  Moldova | Aliona Moon | "O mie" | "Tuhat" | 11 | 71 |
| 04 |  Suomi | Krista Siegfrids | "Marry Me" | "Nai minut" | 24 | 13 |
| 05 |  Espanja | El Sueño de Morfeo | "Contigo hasta el final" | "Kanssasi loppuun asti" | 25 | 8 |
| 06 |  Belgia | Roberto Bellarosa | "Love Kills" | "Rakkaus tappaa" | 12 | 71 |
| 07 |  Viro | Birgit Õigemeel | "Et uus saaks alguse" | "Jotta uusi saisi alun" | 20 | 19 |
| 08 |  Valko-Venäjä | Alyona Lanskaja | "Solayoh" | – | 16 | 48 |
| 09 |  Malta | Gianluca | "Tomorrow" | "Huominen" | 8 | 120 |
| 10 |  Venäjä | Dina Garipova | "What If" | "Entä jos" | 5 | 174 |
| 11 |  Saksa | Cascada | "Glorious" | "Upea" | 21 | 18 |
| 12 |  Armenia | Dorians | "Lonely Planet" | "Yksinäinen planeetta" | 18 | 41 |
| 13 |  Alankomaat | Anouk | "Birds" | "Linnut" | 9 | 114 |
| 14 |  Romania | Cezar | "It's My Life" | "Tämä on minun elämäni" | 13 | 65 |
| 15 |  Iso-Britannia | Bonnie Tyler | "Believe in Me" | "Usko minuun" | 19 | 23 |
| 16 |  Ruotsi (isäntä) | Robin Stjernberg | "You" | "Sinä" | 14 | 62 |
| 17 |  Unkari | ByeAlex | "Kedvesem" | "Kultani" | 10 | 84 |
| 18 |  Tanska | Emmelie de Forest | "Only Teardrops" | "Vain kyyneleitä" | 1 | 281 |
| 19 |  Islanti | Eythor Ingi | "Ég á líf" | "Minulla on elämä" | 17 | 47 |
| 20 |  Azerbaidžan | Farid Mammadov | "Hold Me" | "Pitele minua" | 2 | 234 |
| 21 |  Kreikka | Koza Mostra & Agathonas Iakovidis | "Alcohol Is Free" | "Alkoholi on ilmaista" | 6 | 152 |
| 22 |  Ukraina | Zlata Ognevitš | "Gravity" | "Painovoima" | 3 | 214 |
| 23 |  Italia | Marco Mengoni | "L'essenziale" | "Oleellinen" | 7 | 126 |
| 24 |  Norja | Margaret Berger | "I Feed You My Love" | "Syötän sinulle rakkauttani" | 4 | 191 |
| 25 |  Georgia | Nodi Tatišvili & Sophie Gelovani | "Waterfall" | "Vesiputous" | 15 | 50 |
| 26 |  Irlanti | Ryan Dolan | "Only Love Survives" | "Vain rakkaus selviää" | 26 | 5 |
Muut maat

Andorra – Tapaamisessa Euroopan yleisradiounionin johtajan Ingrid Deltenren kanssa Andorran pääministeri Antoni Martí sanoi, että Andorra ei palaa vuoden 2013 kilpailuun rahoitusleikkauksien takia.
Bosnia ja Hertsegovina – Maan televisioyhtiö BHRT ilmoitti 14. joulukuuta 2012, ettei se osallistu vuoden 2013 kilpailuun taloudellisten syiden takia.
Liechtenstein – 1FLTV-televisiokanavan johtaja Peter Kölbel on sanonut, että koska taloudellisia varoja ei ole saatu riittävästi Liechtensteinin hallitukselta, osallistuminen ei ole mahdollista ainakaan ennen vuotta 2013. 1FLTV on yrittänyt liittyä Euroopan yleisradiounioniin (EBU) vuodesta 2010, mutta hallitus ei ole myöntänyt valtion ainoalle televisiokanavalle tarvittavaa rahoitusta. Kölbel uskoi, että maalla olisi hyvät mahdollisuudet osallistua kilpailuun vuonna 2013, jos rahoitus hyväksyttäisiin. Myöhemmin kuitenkin ilmoitettiin, että maa ei osallistu.
Luxemburg – RTL Télé Lëtzebuerg ilmoitti, ettei se osallistu vuoden 2013 kilpailuun. Syynä ovat puutteet työvoimassa ja budjetissa.
Marokko – 20. syyskuuta 2012 SNRT tiedotti, että Marokko ei osallistu kilpailuun. Päätöksen syitä ei ole kuitenkaan vielä kerrottu julkisuuteen.
Monaco – Monacolainen televisioyhtiö TMC ilmoitti, ettei se lähetä edustajaa vuoden 2013 kilpailuun.
Portugali – Televisioyhtiö RTP ilmoitti marraskuussa 2012, ettei se lähetä edustajaa vuoden 2013 kilpailuun, mutta ei kuitenkaan sulje pois mahdollisuutta osallistua vuoden 2014 kilpailuun.
Puola – Puola jättäytyi pois vuoden 2012 kilpailusta, koska paikallinen televisioyhtiö TVP keskittyi saman vuoden jalkapallon EM-kisoihin (jotka Puola järjesti yhteistyössä Ukrainan kanssa), kesäolympialaisiin ja paralympialaisiin. Marraskuussa 2012 televisioyhtiö TVP ilmoitti, ettei Puola osallistu myöskään vuoden 2013 kilpailuun.
Slovakia – STV ilmoitti 4. joulukuuta 2012, ettei maa osallistu vuoden 2013 kilpailuun.
Tšekki – Tšekin televisio ČT tiedotti, ettei sillä ole aikomusta osallistua vuoden 2013 kilpailuun. Osallistumisesta vuonna 2014 ei ollut vielä tietoa.
Turkki – Turkin televisioyhtiö TRT ilmoitti marraskuussa 2012 valitsevansa artistin sisäisesti, mutta 14. joulukuuta se ilmoitti vetäytyvänsä kilpailusta vedoten äänestysjärjestelmän muutosten ja "Big 5" -politiikan epäoikeudenmukaisuuteen.
Muut palkinnot > OGAE

OGAE (ransk. Organisation générale des Amateurs de l'Eurovision) on kansainvälinen Eurovision laulukilpailujen faniklubi. Järjestö sai alkunsa Suomesta vuonna 1984. Järjestö järjestää vuosittain neljä ei-kaupallista kilpailua (Song Contest, Second Chance Contest, Video Contest ja Home Composed Song Contest). OGAE Song Contestin voittajiin kuuluu muun muassa englantilainen näyttelijä Kate Winslet. OGAE Second Chance Contest on taas kansallisissa euroviisukarsinnoissa kisanneiden, fanien valitsemien suosikkilaulujen välinen kilpailu, Suomi on voittanut sen kerran Anna Erikssonin kappaleella ”Oot voimani mun” vuonna 2000. Ruotsi on voittanut kyseisen kisan peräti 13 kertaa.
OGAE-faniklubien kesken on perinne, että 39:n klubin jäsenet saavat äänestää suosikkejaan kilpailussa. Alla äänten top 5, kun kaikki äänet on laskettu.
| Maa | Kappale | Esiintyjä(t) | Säveltäjä(t) | OGAE-tulos |
| --- | --- | --- | --- | --- |
|  Tanska | "Only Teardrops" | Emmelie de Forest | Lise Cabble, Julia Fabrin Jakobsen, Thomas Stengaard | 374 |
|  San Marino | "Crisalide (Vola)" | Valentina Monetta | Mauro Balestri, Ralph Siegel | 282 |
|  Norja | "I Feed You My Love" | Margaret Berger | Karin Park, MachoPsycho | 269 |
|  Saksa | "Glorious" | Cascada | Yann Peifer, Manuel Reuter, Andres Ballinas, Tony Cornelissen | 195 |
|  Italia | "L'essenziale" | Marco Mengoni | Marco Mengoni, Roberto Casalino, Francesco De Benedettis | 177 |
TV- ja radiolähetys

Suomessa semifinaalit ja finaali lähetettiin televisiossa Yle TV2:lla ja Yle HD:lla sekä radiossa Yle Radio Suomessa ja Yle Radio Vegassa. Televisiossa oli mahdollista valita suomenkielinen selostus, josta vastasivat Aino Töllinen ja Juuso Mäkilähde, ruotsinkielinen selostus, josta vastasivat Eva Frantz ja Johan Lindroos, tai poistaa kokonaan selostus käytöstä. Radiossa Yle Radio Suomessa selostus oli suomeksi, josta vastasivat Sanna Kojo ja Jorma Hietamäki, ja Yle Radio Vegassa ruotsiksi, josta vastasivat Eva Frantz ja Johan Lindroos. TV- ja radiolähetystä oli mahdollista seurata myös Yle Areenassa.
Suomessa ensimmäistä semifinaalia katsoi keskimäärin 227 000 henkilöä, toista 554 000 henkilöä ja finaalia 1 128 000 henkilöä.
Paimentyttö

| Paimentyttö |
| --- | --- |

Nimi:  Paimentyttö
Tekijä:  Yrjö Ollila
Valmistumisvuosi:  1915
Teostyyppi:  Maalaus
Materiaali:  Öljyväri ja kangas (maalauspohja)
Korkeus:  90  cm
Leveys:  70,50  cm
Kokoelma:  Kansallisgalleria
Sijainti:  Ateneum
Paimentyttö on Yrjö Ollilan (1887−1932) maalaus vuodelta 1915. Öljyvärein kankaalle maalattu  90 × 70,5 cm- maalaus ostettiin Ateneumin taidemuseon kokoelmiin vuonna 1916.